సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
IPO: మొద‌లుకానున్న ఐపీవోల సంద‌డి
రానున్న కొద్ది నెలల్లో దేశంలో స్టాక్ మార్కెట్లో ఐపీవోల సందడి మొదలు కానుంది. సుమారు 35 వేల కోట్ల లక్ష్యంతో పబ్లిక్‌ ఇష్యూలు జారీ చేయడానికి మూడు డజన్ల కంపెనీలు రెడీగా ఉన్నాయి.
Samayam Telugu | Updated:
May 28, 2018, 05:55PM IST
రానున్న కొద్ది నెలల్లో దేశంలో స్టాక్ మార్కెట్లో ఐపీవోల సందడి మొదలు కానుంది. సుమారు 35 వేల కోట్ల లక్ష్యంతో పబ్లిక్‌ ఇష్యూలు జారీ చేయడానికి మూడు డజన్ల కంపెనీలు రెడీగా ఉన్నాయి. ప్రాజెక్టుల విస్తరణ, వర్కింగ్‌ క్యాపిటల్‌ అవసరాలకు నిధుల సమీకరణ కోసం ఈ కంపెనీలు బరిలో దిగాయి. వీటిలో ఆరు ప్రభుత్వ రంగ కంపెనీలున్నాయి. అవి ఇరెడా, రైల్‌ వికాస్‌ నిగమ్‌, ఇర్కాన్‌ ఇంటర్నేషనల్‌, రైట్స్‌, గార్డెన్‌ రీచ్‌ షిప్‌ బిల్డర్స్‌, మజగావ్‌ డాక్‌, ఈ ఆరు కంపెనీల్లో కూడా మూడు రైల్వే శాఖ అనుబంధ సంస్థలు కాగా రెండు నౌకా నిర్మాణ రంగంలోనివి, ఒకటి పునర్‌ వినియోగ ఇంధన వనరుల రంగానికి చెందినది. పీఎస్‎యుల్లో బాధ్యతాయుత ధోరణిని పెంచి వాటి వాస్తవ విలువను బహిర్గతం చేయడం లక్ష్యంగా ప్రభుత్వం ఈ కంపెనీల్లో వాటాలు విక్రయిస్తోంది. ప్రాజెక్టుల కోసం నిధులు సమీకరించడంతో పాటు స్టాక్‌ మార్కెట్లో లిస్టింగ్‌ చేయడం వల్ల తమ బ్రాండ్‌ గుర్తింపు పెరుగుతుందని, ప్రస్తుత వాటాదారులకు లిక్విడిటీ కల్పించినట్టవుతుందని కూడా కంపెనీలు భావిస్తున్నాయి.
ఐపీవో
ప్రభుత్వ రంగ సంస్థలు కాకుండా ఇష్యూల జారీకి ఉత్సాహం చూపుతున్న వాటిలో బార్బిక్యూ నేషన్‌ హాస్పిటాలిటీ, టిసిఎన్‌ఎస్‌ క్లోదింగ్‌, నజారా టెక్నాలజీస్‌, దేవీ సీఫుడ్స్‌ ఇప్పటికే సెబి అనుమతి పొందిన 12 కంపెనీల్లో ఉన్నాయి. రూట్‌ మొబైల్స్‌, క్రెడిట్‌ యాక్సెస్‌ గ్రామీ ణ్‌, సెంబ్‌కార్ప్‌ ఎనర్జీ, ఫ్లెమింగో ట్రావెల్‌ రిటైల్‌, లోధా డెవలపర్స్‌ సెబి అనుమతుల కోసం వేచి చూస్తున్న 24 కంపెనీల్లో ఉన్నాయి. ఈ ఏడాది ఇప్పటికే ఐసిఐసిఐ సెక్యూరిటీస్‌, బంధన్‌ బ్యాంకు, హెచ్‌ఎఎల్‌, మిధాని సహా 15 కంపెనీలు ఇష్యూలు జారీ చేశాయి.
గత ఏడాది మొత్తం మీద 36 కంపెనీలు 67 వేల కోట్ల రూపాయలు ప్రైమరీ మార్కెట్‌ ద్వారా సమీకరించాయి. 2010లో 37.535 కోట్ల రూపాయల రికార్డును 2017 సంవత్సరం చెరిపివేసింది. దేశంలో ఒక సంవత్సరంలో ఐపీవో ద్వారా అత్యధిక మొత్తంలో నిధులు సమీకరించిన సంవత్సరంగా నిలిచింది. నియంత్రణ సంస్థల ప్రోత్సాహం, జోరుగా ఉన్న ఇన్వెస్టర్‌ సెంటిమెంట్‌ఐపీవోమార్కెట్‌ వేగానికి ఆలంబనగా నిలిచింది. రానున్న కాలంలో కూడా ప్రైమరీ మార్కెట్‌ సందడిగానే ఉంటుందని మార్కెట్‌ నిపుణుల అంచనా.
మంచి ధరతో వచ్చే నాణ్యమైన ఇష్యూలకు ఆదరణ మెరుగ్గానే ఉంటుందని, ఇన్వెస్టర్లకు మార్కెట్‌ పట్ల ఆసక్తి బాగానే ఉన్నదని ప్రభుదాస్‌ లీలాధర్‌ వైస్‌ ప్రెసిడెంట్‌ జె కల్యాణివాలా అన్నారు. బ్యాంకింగ్‌ పరిశ్రమ రుణవితరణ తగినంతగా లేకపోవడం, వివిధ కంపెనీల్లో సామర్థ్యాల వినియోగం పెరగడం వల్ల కార్పొరేట్‌ రంగం 2017 సంవత్సరంలో చారిత్రక రికార్డు స్థాయిలో నిధులు సమీకరించగలిగిందని ఈక్విరాస్‌ క్యాపిటల్‌ డైరెక్టర్‌ మునీశ్‌ అగర్వాల్‌ వ్యాఖ్యానించారు.